ชสอ.รุกแผนออมก่อนกู้ ระดม 2 พันล้านจ่ายปันผล
ชสอ.จัดโครงการออมก่อนกู้ กระตุ้นสหกรณ์ออมเงินเตรียมจ่ายปันผลสมาชิก 2,000 ล้านบาท
29 ต.ค. 2565

ชสอ.จัดโครงการออมก่อนกู้ กระตุ้นสหกรณ์ออมเงินเตรียมจ่ายปันผลสมาชิก 2,000 ล้านบาท
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.จัดโครงการออมเงินเพื่อการประชุมใหญ่ เพื่อรองรับในช่วงเดือน ต.ค.-ก.พ.ของทุกปี  ที่สหกรณ์สมาชิกทั่วประเทศจะมีการจัดประชุมใหญ่สามัญประจำปี และมีความต้องการใช้เงินเพื่อจ่ายเงินปันผลและเงินเฉลี่ยคืนเป็นจำนวนมาก ทำให้เงินหมุนเวียนในระบบสหกรณ์ออมทรัพย์มีปริมาณค่อนข้างจำกัด
ดังนั้น เพื่อเป็นการช่วยเหลือสหกรณ์สมาชิก ชสอ. จึงได้จัดทำโครงการออมเงินเพื่อการประชุมใหญ่ขึ้น โดยกำหนดให้สหกรณ์สะสมเงินฝากประจำกับ ชสอ. เป็นงวดรายเดือน อย่างน้อย 5 เดือน และ ชสอ.สมทบให้กู้เท่ากับยอดเงินฝากประจำที่สะสม กำหนดวงเงินกู้ของแต่ละสหกรณ์เป็นไปตามหลักเกณฑ์การให้เงินกู้ของ ชสอ. สูงสุดไม่เกินสหกรณ์ละ 50 ล้านบาท จำกัดวงเงินกู้รวมตามโครงการ 2,000 ล้านบาท
ทั้งนี้ สมาชิกจะต้องฝากเงินกับ ชสอ.จำนวนเท่ากันทุกเดือน โดยจะต้องฝากเป็นระยะเวลา 5 เดือนขึ้นไป ชสอ.จะสมทบให้เงินกู้เท่ากับยอดเงินฝากประจำที่ฝากสะสมและจะจ่ายดอกเบี้ยฝาก 2.95% ระยะเวลาฝาก 6 เดือน จ่ายดอกเบี้ย 3.07% ระยะเวลา ฝาก 7 เดือนจ่ายดอกเบี้ย 3.16% และระยะเวลาฝาก 12 เดือนจ่ายดอกเบี้ย 3.4% ขณะเดียวกันหากสมาชิกต้องการกู้เงินเพื่อนำไปเสริมสภาพคล่องหรือจ่ายเงินปันผล จะคิดอัตราดอกเบี้ยเงินกู้ 4.95%
นายเฉลิมพล กล่าวว่า ชสอ.ต้องการเป็นศูนย์การทางการเงินสำหรับสมาชิกสหกรณ์ออมทรัพย์ ทั้งการระดมเงินฝากและแหล่งเงินกู้ เพื่อให้สหกรณ์ออมทรัพย์มีการพึ่งพิงกัน เสริมความมั่นคงในระบบสหกรณ์ออมทรัพย์  โดยสมาชิกสหกรณ์ออมทรัพย์ที่ฝากเงินกับ ชสอ. นอกจากจะได้ดอกเบีี้ยเงินฝากในระดับที่สูงกว่าธนาคารพาณิชย์ ก็ยังได้รับอัตราดอกเบี้ยเงินกู้พิเศษที่ต่ำกว่าธนาคารพาณิชย์ รวมทั้งยังได้รับเงินเฉลี่ยปันผลคืน นอกจากนี้โครงการดังกล่าวจะทำให้สหกรณ์ออมทรัพย์มีการบริหารเงินที่ดีมากขึ้นและไม่เกิดปัญหาขาดสภาพคล่อง